AFRIKAANSE OPSOMMING: n StudIe is onderneem om ondersoek in te stel na die agogiese nood in agterblewe stedelike gebiede en die moontlike verligting van die probleem. Om die probleem te ondersoek, is 'n wye spektrum van literatuur nagevors wat bestaan uit opvoedkundige werke, tydskrifartikels, pamflette en literatuur met betrekking tot Gemeenskapskolleges. Onderhoude is gevoer met maatskaplike werkers, voorsitters van verskillende organisasies, voorligtingsonderwysers, predikante, 'n Imam, gemeenskapsleiers en 'n Ieier van 'n bende. 'n Empiriese studie van Elsiesrivier se gemeenskap is gemaak om vas te stel wat die probleme en die tekortkominge daar is. Die verskeidenheid probleme wat in die gemeenskap ervaar word, blyk die simptome van dieperliggende probleme te wees. Ook word daar verwys na verskillende organisasies wat aktief besig in die omgewing is om van die probleme die hoof te bied. Ook word daar aandag geskenk aan lewenslange onderwys, voortgesette onderwys, nie-formele onderwys asook afstandsonderrig. Daar is ook rekening gehou met die feit dat die mens oor bepaalde hunkeringe beskik wat deur middel van opvoedkundige begeleiding aangespreek behoort te word en net so moet die opvoedkundige in enige opvoedkundige program rekening hou met bepaalde realiteite van menswees. Indien hierdie hunkeringe die realiteite van menswees nie in ag geneem word nie, kan dit vir 'n land met sy mense hul ondergang beteken. Ten slotte word daar spesifiek gekyk na Gemeenskapskolleges. Ook word daar gekyk na resente onderwysverslae en die voorstelle wat gemaak is ten opsigte van hierdie instelling. Daar word ook spesifiek gekyk na die moontlikhede vir die bestaan van so 'n Gemeenskapskollege in Elsiesrivier. Dit blyk dus dat die Gemeenskapkollege 'n aansienlike bydrae kan lewer tot die verligting van die agogiese nood.